กสม.เผยประสานทูตสหรัฐฯ ช่วยวีซ่า น้องน้ำผึ้ง เข้าแข่งวิทย์ระดับโลก หวังสังคมตระหนักสิทธิฯคนไร้สัญชาติ
กสม.เผยประสานงานกับกรมการปกครอง จ.เชียงราย และสถานทูตสหรัฐฯ ร่วมกันช่วยเหลือวีซ่า น้องน้ำผึ้ง เข้าแข่งวิทย์ระดับโลก หวังสังคมได้ตระหนักถึงสิทธิของบุคคลไร้สัญชาติ9 ต.ค. 2562 สำนักงานคณะกรรมการสิทธิมนุษยชนแห่งชาติ แจ้งว่า เตือนใจ ดีเทศน์ กรรมการสิทธิมนุษยชนแห่งชาติ ในฐานะประธานคณะทำงานด้านสิทธิสถานะบุคคล กลุ่มชาติพันธุ์ และชนเผ่าพื้นเมือง ได้แสดงความกังวลต่อกรณีที่ น้ำผึ้ง ปัญญา หรือน้องน้ำผึ้ง นักเรียนจากโรงเรียนดำรงราษฎร์สงเคราะห์ จังหวัดเชียงราย และเป็นเยาวชนที่กำลังอยู่ในระหว่างการขอสัญชาติไทย ได้เข้าพบพร้อมครูผู้ฝึกสอนว่า ตนได้รับการคัดเลือกเป็นตัวแทนของประเทศไทยไปเข้าร่วมแข่งขันโครงงานวิทยาศาสตร์ ในงานIntel International Science and Engineering Fair 2019ที่เมืองฟีนิกซ์ สหรัฐอเมริกา ระหว่างวันที่ 12-17 พ.ค. 2562 ร่วมกับคณะนักเรียนที่ได้รับเชิญ แต่ไม่ได้รับวีซ่าเข้าประเทศสหรัฐอเมริกา แม้ว่าหน่วยราชการไทยที่เกี่ยวข้องได้ให้การสนับสนุนอย่างเต็มที่ในการเดินทางไปร่วมแข่งขัน โดยการมีหนังสืออนุญาตให้เดินทางออกนอกพื้นที่ หนังสือรับรองว่าอยู่ในระหว่างกระบวนการขอสัญชาติ หนังสือรับรองการสนับสนุนค่าใช้จ่ายเตือนใจ กล่าวว่า สำนักงานคณะกรรมการสิทธิมนุษยชนแห่งชาติเอง ได้มีหนังสือรับรองว่า น้ำผึ้ง เป็นบุคคลที่ได้รับการรับรองจากหน่วยงานที่เกี่ยวข้องให้เข้าร่วมการแข่งขันในฐานะผู้แทนไทย และเป็นเยาวชนที่สมควรได้รับการสนับสนุนให้สามารถที่จะพัฒนาความสามารถอย่างเต็มศักยภาพตามปฏิญญาสากลว่าด้วยสิทธิมนุษยชน และเป็นที่น่าเสียใจอย่างยิ่งว่านางสาวน้ำผึ้ง ถูกปฏิเสธในการขอวีซ่าที่จะเดินทางเข้าประเทศสหรัฐอเมริกาถึง 2 ครั้งเตือนใจ กล่าวว่า แม้จะตระหนักดีถึงความจำเป็นในการรักษาความมั่นคงของประเทศในการตรวจสอบ กลั่นกรองบุคคลที่จะเดินทางเข้า-ออกประเทศของหน่วยงานต่าง ๆ ทั้งในประเทศและต่างประเทศและเคารพในอธิปไตยแห่งรัฐ อย่างไรก็ดี สิทธิขั้นพื้นฐานของบุคคล โดยเฉพาะในกรณีที่เป็นเด็กและเยาวชนที่ควรจะได้รับโดยไม่ถูกแบ่งแยกด้วยเหตุหรือสถานะหนึ่งใด หากการใช้สิทธินั้น มิได้กระทบต่อความมั่นคงอยู่รอดของประเทศ ความสงบเรียบร้อย หรือศีลธรรมอันดี ก็ควรได้นำมาประกอบการพิจารณาอย่างสมดุลเตือนใจ กล่าวตอนท้ายว่า ขณะนี้ กำลังประสานงานกับกรมการปกครอง จังหวัดเชียงราย และสถานทูตสหรัฐอเมริกา เพื่อร่วมกันช่วยเหลือ น้ำผึ้ง ตนหวังเป็นอย่างยิ่งว่า กรณีของน้ำผึ้งจะทำให้สังคมได้ตระหนักถึงสิทธิของบุคคลไร้สัญชาติ โดยเฉพาะผู้ที่เป็นเด็กและเยาวชน ที่พึงได้รับการดูแลให้สามารถอยู่รอด ได้รับการคุ้มครอง เติบโตและพัฒนาได้เต็มตามศักยภาพตามหลักการสิทธิมนุษยชนที่เป็นสากล
กสม.เผยประสานงานกับกรมการปกครอง จ.เชียงราย และสถานทูตสหรัฐฯ ร่วมกันช่วยเหลือวีซ่า น้องน้ำผึ้ง เข้าแข่งวิทย์ระดับโลก หวังสังคมได้ตระหนักถึงสิทธิของบุคคลไร้สัญชาติ 9 ต.ค.
น้ำผึ้ง ปัญญา,คณะกรรมการสิทธิมนุษยชนแห่งชาติ,กลุ่มชาติพันธุ์,บุคคลไร้สัญชาติ,เตือนใจ ดีเทศน์